

Αθήνα, 09 Μαρτίου 2025

**ΑΝΑΦΟΡΑ**

- προς τον Υπουργό Κλιματικής Κρίσης & Πολιτικής Προστασίας

**Θέμα: «Μεταθέσεις και οργανικές θέσεις Πυροσβεστικών Προσωπικού Ν. Ιωαννίνων»**

Η βουλευτής Ιωαννίνων της Νέας Αριστεράς, Μερόπη Τζούφη, καταθέτει ως αναφορά την επιστολή της Ένωσης Πυροσβεστικών Υπαλλήλων Νομού Ιωαννίνων, με την οποία εκφράζεται η έντονη ανησυχία για τη συνεχιζόμενη μείωση των οργανικών θέσεων πυροσβεστικού προσωπικού στον Νομό Ιωαννίνων.

Όπως επισημαίνεται στην επιστολή, κατά την τελευταία εξαετία έχει σημειωθεί μείωση της τάξης των 55 οργανικών θέσεων, την ώρα που στο ίδιο διάστημα έχουν συσταθεί δύο νέα Πυροσβεστικά Κλιμάκια, καθώς και το Γραφείο Συντονιστή Ηπείρου - Δυτικής Μακεδονίας και Νήσων, με αποτέλεσμα να απαιτείται επιπλέον προσωπικό για την επάνδρωσή τους. Παράλληλα, 11 πυροσβέστες έχουν μετατεθεί υποχρεωτικά εκτός Νομού, γεγονός που επιτείνει τις ήδη μεγάλες ελλείψεις και υπονομεύει την επιχειρησιακή ετοιμότητα των Πυροσβεστικών Σταθμών, Υπηρεσιών και Κλιμακίων της περιοχής. Αντίστοιχα, τονίζεται ότι σε άλλους Νομούς παρατηρούνται υπεράριθμοι πυροσβέστες, χωρίς να πραγματοποιούνται οι αντίστοιχες μετακινήσεις.

Η Ένωση ζητά την άμεση επιστροφή των πυροσβεστών που μετατέθηκαν χωρίς αίτησή τους, τη διακοπή των υποχρεωτικών μεταθέσεων από τον Νομό Ιωαννίνων, καθώς και την ενίσχυση των οργανικών θέσεων με στόχο την καλύτερη δυνατή επιχειρησιακή λειτουργία. Η καταθέτουσα βουλευτής καλεί τον αρμόδιο Υπουργό να εξετάσει το αίτημα και να προβεί στις απαραίτητες ενέργειες, προκειμένου να διασφαλιστεί η επαρκής στελέχωση των Πυροσβεστικών Υπηρεσιών του Νομού Ιωαννίνων.

Παρακαλούμε για την άμεση απάντηση και τις σχετικές ενέργειες.

**Η καταθέτουσα βουλευτής**

**Τζούφη Μερόπη**